. Nywele za Berenike (kwa Kilatini na Kiingereza Coma Berenices) ni jina la kundinyota dogo lililopo kwenye nusutufe ya kaskazini ya Dunia. Nywele za Berenike (Coma Berenices) inapatikana angani karibu na nyota angavu za Simaki (Arcturus) na Sumbula (Spica). Inapakana na kundinyota jirani za Nadhifa (Mashuke) (Virgo), Bakari (Bootes), Mbwa wawindaji (Canes Venatici), Dubu Mkubwa (Ursus Major) na Asadi (Simba) (Leo). Nywele za Berenike (Coma Berenices) haikujulikana kama kundinyota ya pekee kwa mabaharia Waswahili. Ni dhaifu na ndogo sana hivyo haikuwa sehemu ya kundinyota zilizoorodheshwa na Ptolemaio katika Almagesti . Wagiriki wa Kale waliona nyota zake kuwa sehemu ya Asadi (Leo). Hata hivyo kundinyota hili lilianzishwa nyakati za kale huko Misri. Mnamo mwaka 246 KK mfalme Ptolemaio II aliondoka Misri akavamia Syria. Mke wake malkia Berenike alikata nywele zake kama sadaka kwa miungu ili aweze kurudi salama akaacha nywele katika hekalu. Baadaye ilionekana ya kwamba nywele hazikupatikana tena hekaluni. Hapo Konon mwanaastronomia wa mfalme alitoa maelezo kuwa miungu walihamisha nywele za malkia angani kama kundinyota akabuni kundinyota “Nywele za Berenike”.